**Κατεπείγον**

Πληροφορίες: Χριστίνα Σαμαρά

**Αθήνα:** 10.08.2015

**Αρ. Πρωτ.:** 2043

**ΠΡΟΣ: - κ. Ευ. Τσακαλώτο, Υπουργό Οικονομικών**

**- κ. Γ. Κατρούγκαλο, Υπουργό Εργασίας, Κοινωνικής Ασφάλισης & Κοινωνικής Αλληλεγγύης**

**ΚΟΙΝ:** Πίνακας Αποδεκτών

**Θέμα: «Η Ε.Σ.Α.μεΑ. ζητάει την πλήρη οικονομική και κοινωνική προστασία των ατόμων με αναπηρία, με χρόνιες παθήσεις και των οικογενειών τους από τις απαιτήσεις των δανειστών της χώρας»**

***Κύριοι Υπουργοί,***

Η Ε.Σ.Α.μεΑ, με προγενέστερη επιστολή της προς εσάς στις 20 Ιουλίου 2015, είχε εκφράσει την αγωνία και την αγανάκτηση του αναπηρικού κινήματος για ορισμένες φορολογικές και συνταξιοδοτικές ρυθμίσεις του ν. 4334/2015 *«Επείγουσες ρυθμίσεις για τη διαπραγμάτευση και σύναψη συμφωνίας με τον Ευρωπαϊκό Μηχανισμό Στήριξης (Ε.Μ.Σ.)»* (Αρ. ΦΕΚ 80 Α΄/16.07.20150 με τις οποίες η πλειονότητα των ατόμων με αναπηρία, χρόνιες παθήσεις και οι οικογένειές τους οδηγούνται σε ακόμη μεγαλύτερη φτωχοποίηση.

Δυστυχώς, ρυθμίσεις όπως η παρ. 27 του πρώτου άρθρου του ν. 4334/2015 μετατρέπουν τις συντάξεις με αναπηρία κυριολεκτικά σε «χαρτζιλίκι», οδηγώντας σε απόγνωση εκείνους τους πολίτες που έχουν να αντιμετωπίσουν εκτός από το κόστος των βιοποριστικών τους αναγκών και το πρόσθετο κόστος που απαιτείται για την κάλυψη των αναγκών αναπηρίας τους. Η δε εξαθλίωση στην οποία εξαναγκάζονται να οδηγηθούν έρχεται σε πλήρη αντίθεση με τις Συμβάσεις του Ηνωμένων Εθνών για τα δικαιώματα του Ανθρώπου, του Παιδιού και των Ατόμων με Αναπηρίες.

Μόλις η Ε.Σ.Α.μεΑ. κατέθεσε το παν-αναπηρικό αίτημα για την κατάργηση των απαράδεκτων και χωρίς κανένα ουσιαστικό δημοσιονομικό όφελος διατάξεων του ν. 4334/2015, ήρθαν στο φως της δημοσιότητας ειδήσεις που κάνουν λόγο για την άμεση σύνδεση των προνοιακών επιδομάτων με το θεσμό του Ελάχιστου Εγγυημένου Εισοδήματος σηματοδοτώντας ουσιαστικά την κατάργησή τους.

Η ελπίδα των ατόμων με αναπηρία και χρόνιες παθήσεις για την αποκατάσταση των αδικιών που υπέστησαν από συνταξιοδοτικές και φορολογικές μνημονιακές διατάξεις των προηγούμενων ετών μετατρέπεται σε αγανάκτηση και οργή, αφού ο σχεδιασμός νέων ρυθμίσεων κατά απαίτηση των δανειστών προοιωνίζει ότι η ζωή τους θα μετατραπεί σε πραγματική κόλαση.

***Κύριοι Υπουργοί,***

Η Ε.Σ.Α.μεΑ. ζητάει από εσάς, έστω και την ύστατη αυτή ώρα, να σχεδιάσετε ένα πραγματικό δίχτυ προστασίας για τα άτομα με αναπηρία , χρόνιες παθήσεις και τις οικογένειές τους, σύμφωνα με τις ρυθμίσεις που προβλέπονται στη Σύμβαση του ΟΗΕ για τα δικαιώματα των ατόμων με αναπηρία, η οποία κυρώθηκε μαζί με το προαιρετικό πρωτόκολλό της με την ψήφιση του νόμου 4074/2012 και αποτελεί νομικά δεσμευτικό κείμενο για τη χώρα μας.

Τα πρώτα μέτρα που ζητούμε να ληφθούν άμεσα από την Κυβέρνησή σας είναι τα ακόλουθα:

* **Άμεση κατάργηση της παρ. 27 του πρόσφατα ψηφισθέντος νόμου 4334/2015** και επαναφορά του προηγούμενου καθεστώτος με το οποίο υπολογίζονταν τα ποσά των συντάξεων αναπηρίας. Η διάταξη αυτή είναι αδιανόητη, δεδομένου ότι δεν έχει κανένα δημοσιονομικό όφελος αλλά αντιθέτως εξευτελίζει την ίδια τη ζωή των ατόμων με αναπηρία και χρόνιες παθήσεις.
* **Προστασία των προγραμμάτων οικονομικής ενίσχυσης των ατόμων με αναπηρία**, γνωστών ως προνοιακών επιδομάτων. Τα προγράμματα οικονομικής ενίσχυσης των ατόμων με αναπηρία, το διατροφικό επίδομα και εν γένει επιδόματα αναπηρίας που χορηγούνται από ασφαλιστικά ταμεία και φορείς του δημοσίου όπως το εξωϊδρυματικό επίδομα, το επίδομα απολύτου αναπηρίας κ.λπ. αποτελούν το τελευταίο προπύργιο κοινωνικής πολιτικής για τα άτομα με αναπηρία.

Αυτά τα επιδόματα είναι τα μόνα που συνδέονται με το πρόσθετο κόστος που απαιτείται για την κάλυψη των αναγκών που πηγάζουν από την ίδια την αναπηρία. Αυτό το κόστος είναι γνωστό ότι γίνεται δυσβάστακτο για τα άτομα με αναπηρία, αφού σε περιόδους οικονομικής κρίσης βαίνει αυξανόμενο με ιλιγγιώδεις ρυθμούς. Η σύνδεσή των επιδομάτων αναπηρίας με το Ελάχιστο Εγγυημένο Εισόδημα, το οποίο σχεδιάζεται για την κάλυψη των βιοποριστικών αναγκών εκείνων των πολιτών που ζουν κάτω από το όριο της φτώχειας θα οδηγήσει σε πλήρη φτωχοποίηση κάθε πολίτη με αναπηρία και χρόνια πάθηση της χώρας μας**. Το αναπηρικό κίνημα απαιτεί από εσάς και το σύνολο της Κυβέρνησης να απλώσετε προστατευτική ασπίδα στη μόνη άμεση οικονομική παροχή που συνδέεται ευθέως με τις ανάγκες της κάθε αναπηρίας.**

* **Εξαίρεση των συντάξεων που λαμβάνουν τα άτομα αναπηρία** (συντάξεις αναπηρίας, συντάξεις γήρατος για λόγους αναπηρίας βάσει του ν. 612/77) και των συντάξεων γονέων –αδελφών – συζύγων – κηδεμόνων που έχουν στη φροντίδα τους άτομα με αναπηρία **από ρυθμίσεις που θα στοχεύσουν σε νέες μειώσεις των συντάξεων.**
* **Συνέχιση της χορήγησης του ΕΚΑΣ στους συνταξιούχους με αναπηρία** όπως προβλέπεται με το ν. 3996/2011.

Τέλος, η Ε.Σ.Α.μεΑ. επισημαίνει ξανά ότι **το αίτημα των δανειστών, περί εφαρμογής της «εργαλειοθήκης του ΟΑΣΑ»,** σύμφωνα με την οποία τα κοινωνικά και προνοιακά επιδόματα χορηγούνται βάσει αυστηρών εισοδηματικών και περιουσιακών κριτηρίων με σκοπό τον δραματικό περιορισμό του αριθμού των δικαιούχων ατόμων με αναπηρία, **είναι απαράδεκτο**. Όπως προαναφέραμε τα επιδόματα αναπηρίας αποτελούν τη μοναδική ασπίδα προστασίας των ατόμων με αναπηρία, δεν έχουν σχέση με το εισόδημα και δίνονται μόνο για την κάλυψη των αναγκών που πηγάζουν από την ίδια την αναπηρία.

Η εφαρμογή της εργαλειοθήκης του ΟΟΣΑ έρχεται σε ρητή αντίθεση με κάθε έννοια δικαίου όπως ορίζεται από το Σύνταγμα της χώρας, τη Χάρτα Θεμελιωδών Δικαιωμάτων της Ευρωπαϊκής Ένωσης και τη Σύμβαση του ΟΗΕ για τα δικαιώματα των ατόμων με αναπηρία, η οποία υπενθυμίζουμε ότι έχει υπογραφεί και κυρωθεί από την Ευρωπαϊκή Ένωση στις 23 Δεκεμβρίου 2010 ενώ η εν λόγω διαδικασία κυρώθηκε και τυπικά το έτος 2011.

***Κύριοι Υπουργοί,***

Το αναπηρικό κίνημα δεν ζητά τίποτε περισσότερο από τη διασφάλιση μιας αξιοπρεπούς ζωής των ατόμων με αναπηρία, χρόνιες παθήσεις και των οικογενειών τους, βάσει των διεθνών, ευρωπαϊκών και εθνικών κανόνων του πολιτικού και κοινωνικού δικαίου. 4/20

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**ΠΙΝΑΚΑΣ ΑΠΟΔΕΚΤΩΝ:**

- Γραφείο Πρωθυπουργού κ. Αλ. Τσίπρα

- κ. Γ. Δραγασάκη, Αντιπρόεδρο της Κυβέρνησης

- κ. Δ. Μάρδα, Αναπληρωτή Υπουργό Οικονομικών

- κα. Θ. Φωτίου, Αναπληρώτρια Υπουργό Εργασίας

- κ. Π. Χαϊκάλη, Υφυπουργό Εργασίας

- κ. Ν. Φράγκο, Γεν. Γραμματέα Υπουργείου Οικονομικών

- κ. Α. Νεφελούδη, Γεν. Γραμματέα Εργασίας

- κα. Μ. Κουτσούρη, Γεν. Γραμματέα Πρόνοιας

-Φορείς- Μέλη Ε.Σ.Α.μεΑ.